Nakon tri tjedna montaže i šest mjeseci pripreme, sutra se konačno otvara Ledeni park na Tomislavcu.

Osim glavnog klizališta, veličine 800 m2, Tomislavac će imati 400 metara dugačku te 2,5 metara široku dodatnu vanjsku stazu koja će omogućavati klizanje cijelim parkom. Prilikom otvorenja u 18 sati tako će uprizoriti nekadašnja vremena kad se klizalo po zaleđenim maksimirskim jezercima, savskim rukavcima, barama i poplavljenim ledinama.

Na Badnjak 1874. godine na Mažuranićevom trgu otvoreno je prvo gradsko klizalište. Kako u to vrijeme nije bilo plinske rasvjete, klizalište je bilo osvijetljeno s više od 300 petrolejskih svjetiljki, dok su klizači nosili fenjere sa svijećom. Za ovakav prizor bit će zadužena klizačka ekipa Pahuljica. Nakon službenog otvorenja posjetitelji će moći iskušati svoje klizačke vještine uz tradicionalne božićne i zagrebačke pjesme koje će izvoditi Sandra Bagarić i Đani Stipaničev.

Radno vrijeme klizališta je radnim danom od 10 do 23, a vikendom od 9 do 23 sata. Cijena klizanja je 20 kuna, a najam klizaljki 10 kuna. U šatoru će se nuditi delicije iz kuhinja poznatih zagrebačkih restorana, a čitava manifestacija traje do 10. siječnja.